CELEX: 62013TN0554
Language: el
Date: 2013-10-16 00:00:00
Title: Υπόθεση T-554/13: Προσφυγή της 16ης Οκτωβρίου 2013 — Ουγγαρία κατά Επιτροπής

25.1.2014   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               C 24/22
            
         Προσφυγή της 16ης Οκτωβρίου 2013 — Ουγγαρία κατά Επιτροπής
   (Υπόθεση T-554/13)
   2014/C 24/39
   Γλώσσα διαδικασίας: η ουγγρική
   
      Διάδικοι
   
   
      Προσφεύγουσα: Ουγγαρία (εκπρόσωποι: M.Z. Fehér και K. Szíjjártó)
   
      Καθής: Ευρωπαϊκή Επιτροπή
   
      Αιτήματα της προσφεύγουσας
   
   Η προσφεύγουσα ζητεί από το Γενικό Δικαστήριο:
   
               —
            
            
               να ακυρώσει την εκτελεστική απόφαση της Επιτροπής C(2013) 5029 τελικό, της 6ης Αυγούστου 2013, περί της μερικής επιστροφής της κρατικής οικονομικής ενισχύσεως που χoρηγήθηκε στις οργανώσεις παραγωγών για τα επιχειρησιακά προγράμματα που τέθηκαν σε εφαρμογή στην Ουγγαρία το 2010·
            
         
               —
            
            
               να καταδικάσει την Επιτροπή στα δικαστικά έξοδα.
            
         
      Λόγοι ακυρώσεως και κύρια επιχειρήματα
   
   Προς στήριξη της προσφυγής της, η προσφεύγουσα διατείνεται ότι η Επιτροπή υπερέβη τις αρμοδιότητές της και παρέβη τις εφαρμοστέες διατάξεις του δικαίου της Ένωσης καθορίζοντας το οφειλόμενο στην Ουγγαρία ποσό βάσει της μερικής επιστροφής της κρατικής οικονομικής ενισχύσεως που χορηγήθηκε το 2010 στις οργανώσεις παραγωγών στον τομέα των οπωροκηπευτικών.
   Κατά την προσφεύγουσα, το δίκαιο της Ένωσης δεν δίνει στην Επιτροπή τη δυνατότητα, στο πλαίσιο της αποφάσεώς της περί της μερικής κοινοτικής επιστροφής της χορηγηθείσας κρατικής ενισχύσεως, βάσει του άρθρου 103στ του κανονισμού 1234/2007 του Συμβουλίου (1), στις οργανώσεις παραγωγών οπωροκηπευτικών, να επιτρέπει την επιστροφή μόνον των ποσών τα οποία η Ουγγαρία αναφέρει ως «εκτιμώμενα» ή «προβλεπόμενα» στην αίτηση αδείας για τη χορήγηση της κρατικής ενισχύσεως.
   Η προσφεύγουσα φρονεί ότι, κατά το άρθρο 103στ του κανονισμού 1234/2007, η άδεια της Επιτροπής σχετικά με την κρατική ενίσχυση αφορά τη χορήγηση της ενισχύσεως αυτής και όχι τον καθορισμό, εκ μέρους της Επιτροπής, ανωτάτου ορίου στη δυνάμενη να χορηγηθεί ενίσχυση. Κατά την προσφεύγουσα, το ανώτατο αυτό όριο καθορίζεται σαφώς με τον κανονισμό1234/2007 ο οποίος προβλέπει ότι η κρατική οικονομική ενίσχυση δεν μπορεί να υπερβεί το 80 % της χρηματοδοτικής εισφοράς την οποία καταβάλλουν τα μέλη ή η ίδια η οργάνωση των παραγωγών στο επιχειρησιακό ταμείο. Οι κανόνες περί μερικής κοινοτικής επιστροφής της κρατικής ενισχύσεως παρέχουν στην Επιτροπή τη δυνατότητα, στο πλαίσιο της εν λόγω μερικής επιστροφής, να καθορίζει ως ανώτατο όριο επιστροφής το ποσόν το οποίο κοινοποιήθηκε από το κράτος μέλος στην Επιτροπή, στο πλαίσιο της αιτήσεως αδείας, είτε ως συνολικό ποσό της ενισχύσεως ή ως προβλεπόμενο για κάθε οργάνωση παραγωγών ποσό ενισχύσεως. Τούτο ισχύει ιδιαίτερα καθόσον, προσκομίζοντας τις πληροφορίες αυτές, η Ουγγρική Κυβέρνηση διευκρίνισε ότι τα επίμαχα ποσά είχαν απλώς προγραμματιστεί ή υπολογιστεί.
   Εξάλλου, η προσφεύγουσα διατείνεται ότι η Επιτροπή έχει δικαίωμα να εξετάζει αν η πράγματι καταβληθείσα ενίσχυση υπερέβη το προαναφερθέν όριο του 80 % και η αιτηθείσα επιστροφή υπερέβη το 60 % της χορηγηθείσας ενισχύσεως, όχι όμως να καθορίζει ως ανώτατο όριο επιστροφής τα ποσά που περιλαμβάνονται στην αίτηση αδείας, ειδικότερα αν στην αίτηση τονίζεται ότι τα στοιχεία είναι προβλεπόμενα ή εκτιμώμενα. Όταν, για συγκεκριμένους λόγους, κατά τη διάρκεια ενός έτους, επέλθουν τροποποιήσεις στο ποσό της κρατικής ενισχύσεως που αντιστοιχεί σε έκαστη οργάνωση παραγωγών, η μερική κοινοτική επιστροφή πρέπει να είναι συνάρτηση του πράγματι καταβληθέντος ποσού, καθόσον πληρούνται οι τεθείσες από το δίκαιο της Ένωσης προϋποθέσεις.
   
      (1)  Κανονισμός (ΕΚ) 1234/2007 του Συμβουλίου, της 22ας Οκτωβρίου 2007, για τη θέσπιση κοινής οργάνωσης των γεωργικών αγορών και ειδικών διατάξεων για ορισμένα γεωργικά προϊόντα (ΕΕ L 299, σ. 1).